Τροποποιημένη πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ Σχετικά με την καταπολέμηση των ασθενειών που οφείλονται στη φτώχεια (HIV/AIDS, ελονοσία, φυματίωση) στις αναπτυσσόμενες χώρες (υποβληθείσα από την Επιτροπή σύμφωνα με το άρθρο 250, παράγραφος 2 της συνθήκης ΕΚ)

2002/0051 (COD)

Τροποποιημένη πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ Σχετικά με την καταπολέμηση των ασθενειών που οφείλονται στη φτώχεια (HIV/AIDS, ελονοσία, φυματίωση) στις αναπτυσσόμενες χώρες

1. Ιστορικό

Διαβίβαση της πρότασης στο Συμβούλιο και στο Ευρωπαϊκό Κοινοβούλιο (έγγραφο COM(2002) 109 τελικό - 2002/0051(COD)) : // 4 Μαρτίου 2002

Γνώμη του Ευρωπαϊκού Κοινοβουλίου - πρώτη ανάγνωση : // 30 Ιανουαρίου 2003

2. Στόχος τησ προτασησ τησ επιτροπησ

Η παρούσα πρόταση στοχεύει στο να αντικαταστήσει τον κανονισμό (ΕΚ) αριθ. 550/97 του Συμβουλίου (δράσεις στον τομέα του ιού HIV/AIDS στις αναπτυσσόμενες χώρες) και προβλέπει πιο ολοκληρωμένα πακέτα στοχοθετημένων παρεμβάσεων που συνδέονται με την αναπτυξιακή συνεργασία, με τις εμπορικές σχέσεις και με την έρευνα για νέα φαρμακευτικά προϊόντα, για τις τρεις σημαντικότερες μεταδοτικές ασθένειες: τον ιό HIV/AIDS, την ελονοσία και τη φυματίωση. Οι μεταδοτικές ασθένειες, όπως ο ιός HIV/AIDS, η ελονοσία και η φυματίωση, εξακολουθούν να μαστίζουν τις αναπτυσσόμενες χώρες, με αποτέλεσμα πολύ υψηλό ανθρώπινο και οικονομικό κόστος. Το πρόγραμμα δράσης της Ευρωπαϊκής Κοινότητας για ταχύτατη ανάπτυξη μέτρων με στόχο τις τρεις σημαντικότερες μεταδοτικές ασθένειες στο πλαίσιο της μείωσης της φτώχειας (COM(2001) 96 τελικό) παρουσιάζει ένα φιλόδοξο πλαίσιο πολιτικής για δράση που χρειάζεται ουσιαστικές πρόσθετες χρηματοδοτικές πηγές για την επίτευξη των στόχων του.

Οι στόχοι των δραστηριοτήτων που έχουν πραγματοποιηθεί βάσει του κανονισμού αυτού θα είναι:

* να επιτύχουν τα καλύτερα δυνατά αποτελέσματα των υφιστάμενων παρεμβάσεων, υπηρεσιών και βασικών προϊόντων για την καταπολέμηση των σημαντικότερων μεταδοτικών νόσων που προσβάλλουν τα ενδεέστερα στρώματα του πληθυσμού

* να καταστήσουν περισσότερο προσιτά από οικονομικής απόψεως τα βασικά φαρμακευτικά προϊόντα

* να εντατικοποιήσουν την έρευνα και ανάπτυξη εμβολίων, μικροβιοκτόνων και καινοτόμων θεραπευτικών αγωγών.

Σε σύγκριση με τον προηγούμενο κανονισμό, το χρηματοδοτικό πλαίσιο για την εφαρμογή του παρόντος κανονισμού αντανακλά τη σημαντική αύξηση των πόρων που απαιτούνται για τη μείωση του βάρους των σημαντικότερων μεταδοτικών ασθενειών στις αναπτυσσόμενες χώρες. Θα ληφθεί υπόψη η πολιτική της Κοινότητας για αυξημένη συνεργασία εντός της ΕΚ και μεταξύ της ΕΚ και άλλων χορηγών και διεθνών οργανισμών. Θα γίνει χρήση της δυνατότητας δημιουργίας νέων καινοτόμων εταιρικών σχέσεων και της συνδρομής, όπου αυτό ενδείκνυται και δικαιολογείται δεόντως, σε πρωτοβουλίες περιφερειακού ή παγκόσμιου επιπέδου.

3. ΓΝΩΜΗ ΤΗΣ ΕΠΙΤΡΟΠΗΣ ΣΧΕΤΙΚΑ ΜΕ ΤΙΣ ΤΡΟΠΟΛΟΓΙΕΣ ΠΟΥ ΕΓΚΡΙΘΗΚΑΝ ΑΠΟ ΤΟ ΚΟΙΝΟΒΟΥΛΙΟ

3.1. Τροπολογίες που έγιναν δεκτές από την Επιτροπή

Η Επιτροπή έκανε δεκτές όλες τις τροπολογίες που ενέκρινε το Κοινοβούλιο σε πρώτη ανάγνωση εκτός του χρηματοδοτικού πλαισίου, λόγω του ότι στις περισσότερες περιπτώσεις ενισχύουν και αποσαφηνίζουν το κείμενο του κανονισμού χωρίς να μεταβάλλουν τους κύριους στόχους του. Σε άλλες περιπτώσεις, οι τροπολογίες ενημερώνουν αναφορές που γίνονται στην πρόταση της Επιτροπής και γίνονται θετικά δεκτές.

Όσον αφορά το χρηματοδοτικό πλαίσιο του κανονισμού, το Ευρωπαϊκό Κοινοβούλιο ενέκρινε αυξημένο χρηματοδοτικό φάκελο EUR351 εκατ. για την περίοδο 2003-2006, σε σύγκριση με τα EUR300 εκατ. που προτείνονται από την Επιτροπή. Η πρόσφατη απόφαση της Επιτροπής για την ετήσια στρατηγική χάραξης πολιτικής (APS) (COM(2003) 83 τελικό) όρισε τις προτεραιότητές της για το 2004 και συνέβαλε στην προετοιμασία του προγραμματισμού των χρηματοδοτικών προοπτικών για το 2005-2006. Το χρηματοδοτικό πλαίσιο που εγκρίθηκε από το Ευρωπαϊκό Κοινοβούλιο για τον εν λόγω κανονισμό μπορεί να ενταχθεί στον τίτλο 4 των χρηματοδοτικών προοπτικών και, ιδίως, εντός του αυξημένου φακέλου που προβλέπεται για την ΠΒΔ (μέθοδο κατάρτισης του προϋπολογισμού βάσει δραστηριοτήτων) ως προς την ανάπτυξη του τομέα των πολιτικών.

Η Επιτροπή μπορεί συνεπώς να κάνει εξ ολοκλήρου δεκτή τη θέση του Κοινοβουλίου σε πρώτη ανάγνωση.

3.2. Τροποποιημένη πρόταση

Όσον αφορά το άρθρο 250 (2), της συνθήκης ΕΚ, η Επιτροπή τροποποιεί την πρότασή της όπως αναφέρεται παραπάνω.